L'estat nord-americà de Minnesota institueix una subvenció per als particulars que transformin els seus jardins i patis en espais atractius per a les abelles i altres insectes pol·linitzadors.
En alguns casos els ajuts poden cobrir fins al 90% del cost de les actuacions de transformació.
El consell que gestiona els recursos hídrics i del sòl de Minnesota (Board of Water and Soil Resources – BWSR) ha rebut recentment finançament de l'estat per al disseny i la implantació d'una nova línia de subvencions destinades a particulars que substitueixin la gespa dels seus jardins per vegetació autòctona, trèvol, plantes herbàcies i lleguminoses, atractives per als pol·linitzadors.
El programa s'anomena Lawns to Legumes, i després del seu desenvolupament detallat durant el passat estiu, s'espera que cap a final d'aquest 2019 els seus fons puguin començar a ser distribuïts entre els particulars que desitgin dur a terme la reconversió dels seus jardins, de manera que se'n puguin veure els primers resultats cap a la primavera i l'estiu de 2020.
Per al repartiment dels fons s'han establert diverses zones prioritàries on és més acusat el declivi dels pol·linitzadors.
Entre aquests animals amenaçats n'hi ha un d'emblemàtic de Minnesota, l'abellot Bombus affinis, que va entrar en la llista d'espècies en perill crític d'extinció el mes de març de 2017 a causa de canvis climàtics, pèrdua d'hàbitats, fragmentació de les poblacions, exposició als pesticides i malalties transmeses per abelles domèstiques comunes.
Segons es desprèn d'estudis duts a terme per la Universitat de Minnesota a Saint Paul, B. affinis és d'especial importància també per a la supervivència d'altres insectes pol·linitzadors: els estudis han mostrat que la freqüència del seu aleteig genera una nota propera al do que fa que quedi al descobert pol·len al qual altrament la resta de pol·linitzadors no podrien accedir.
El Programa Lawns to Legumes reservarà nou-cents mil dòlars per a l'exercici 2019-2020.
Cal assenyalar que la proposta inicial de les cambres legislatives de Minnesota preveia per al Programa una durada de tres anys, que finalment va quedar reduïda a només un després del debat parlamentari.
Sigui com vulgui, durant l'any d'aplicació el Programa cobrirà fins al 75% dels costos que suposi per al particular la transformació del seu jardí, o fins al 90% en aquelles zones on el Servei de Pesca i Fauna Salvatge (Fish and Wildlife Service, FWS, una institució federal) considera que la reconversió pot comportar beneficis més grans per a l'estabilització de la població de B. affinis.
Per posar-ho en perspectiva, i segons un portaveu del BWSR de Minnesota, els particulars que resideixen en zones que són l'hàbitat natural de B. affinis podrien acabar rebent fins a cinc-cents dòlars, aproximadament, mentre que els particulars de zones considerades corredors secundaris de pol·linitzadors en podrien rebre més de tres-cents cinquanta; i els que es trobin en altres zones acabarien percebent uns cent-cinquanta dòlars per a les actuacions de reconversió.
Respecte de la manera de transformar un jardí de gespa en un espai atractiu per als pol·linitzadors, poden ser d'utilitat altres recerques realitzades també per la Universitat de Minnesota, que revelen quines espècies d'herbàcies poden resultar més idònies per a B. affinis i altres pol·linitzadors: són el trèvol blanc ( Trifolium repens ), la xicoia o dent de lleó ( Taraxacum officinale ), el serpoll ( Thymus serpyllum ), les espècies del gènere Prunella i Astragalus crassicarpus.
Moltes d'aquestes plantes són de fet adventícies i no requereixen manteniment: perquè prosperin n'hi pot haver prou que en un jardí no s'apliquin herbicides.
Tendències de la biodiversitat a Catalunya, Nous actors de la conservació, Nous objectes de conservació, Instruments econòmics en relació a la gestió ambiental i la conservació de la biodiversitat, Dimensió social de la sostenibilitat